വേണ്ടത് ഉയര്ന്ന ചുമതലാബോധം കൊവിഡ് വ്യാപനത്തെ നേരിടുന്നതിന് സ്വീകരിച്ചിട്ടുള്ള മാര്ഗങ്ങള് കൂടുതല് ശാസ്ത്രീയതയോടെ ചിട്ടപ്പെടുത്തി എന്നതാണ് ആരോഗ്യമന്ത്രി വീണാ ജോര്ജ് ഇന്നലെ നിയമസഭയില് വിശദമാക്കിയ പുതിയ മാര്ഗനിര്ദേശങ്ങളുടെ സവിശേഷത. എന്നാല്, ഇതുവരെ കൈക്കെണ്ട നടപടികളില് സര്ക്കാരിന്റെ ഭാഗത്തുനിന്നു വീഴ്ച സംഭവിച്ചില്ലെന്ന നിലപാടാണ് അവര് സ്വീകരിച്ചിട്ടുള്ളത്. പുതിയ മാര്ഗ നിര്ദേശങ്ങള് രോഗവ്യാപനത്തെ തടയുന്നതില് കൂടുതല് ഫലപ്രദമാകുമോ എന്നും നിയന്ത്രണങ്ങളില് കൂടുതല് ഇളവുകള് പ്രായോഗികമായി ലഭിക്കുമോ എന്നുമാണ് അറിയാനുള്ളത്. ഓരോ പ്രദേശത്തെയും ജനങ്ങള്ക്ക് അവരുടെ നാട്ടിലെ കാര്യങ്ങള് വസ്തുനിഷ്ഠമായി വിലയിരുത്തുന്നതിന് അവസരം ലഭിക്കുന്നു എന്നത് നല്ലതു തന്നെ. അപ്പോഴും അവര്ക്ക് അറിയേണ്ടത് തങ്ങളുടെ ഉപജീവനത്തിനുള്ള വഴികള് തുറന്നുകിട്ടുമോ എന്നതാണ്. ഈ നിര്ദേശങ്ങളുടെ നിര്വഹണത്തെ ആശ്രയിച്ചിരിക്കുന്നു ഓണാഘോഷങ്ങളുടെ പൊലിമ. രോഗവ്യാപനത്തിന് സാധ്യത നല്കുന്ന ആള്ക്കൂട്ടത്തെ നിയന്ത്രിക്കണമെന്നതില് സര്ക്കാരിന് മറ്റൊരു കാഴ്ചപ്പാടില്ല. രാഷ്ട്രീയ, സാംസ്കാരിക, സാമൂഹ്യ കൂട്ടായ്മകള് ഉള്പ്പെടെ ജനങ്ങള് ഒത്തുകൂടുന്ന സന്ദര്ഭങ്ങള് തുടര്ന്നും ഒഴിവാക്കേണ്ടിവരും. ആരാധനാലയങ്ങളില് അവയുടെ വിസ്തീര്ണ്ണം കണക്കാക്കിയാകും ആളുകളെ അനുവദിക്കുക. വലിയ ദേവാലയങ്ങളില് പരമാവധി 40 പേര്ക്കാണ് പങ്കെടുക്കാവുന്നത്. കല്യാണങ്ങളിലും മരണാനന്തര ചടങ്ങുകളിലും പരമാവധി 20 പേര് എന്ന് വീണ്ടും കുറച്ചിരിക്കുന്നു. ഒരു പ്രദേശത്തെ ജനസംഖ്യയുടെ 1000 പേരില് പത്തില് കൂടുതല് രോഗികള് ഒരാഴ്ച ഉണ്ടായാല് അവിടത്തെ വ്യാപാരസ്ഥാപനങ്ങള്ക്ക് ട്രിപ്പിള് ലോക്ക്ഡൗണും മറ്റുള്ളയിടങ്ങളില് ആഴ്ചയില് ആറു ദിവസം പ്രവര്ത്തിക്കാനുള്ള അനുമതിയും ഉണ്ടാവും. സ്വാതന്ത്ര്യദിനം പ്രമാണിച്ച് ഞായറാഴ്ചയും ഓണത്തിന്റെ തിരക്ക് കൂടി കണക്കിലെടുത്ത് 22 ന് ഞായറാഴ്ചയും ലോക്ക്ഡൗണ് നിയന്ത്രണങ്ങള് ഒഴിവാക്കുമെന്ന് സര്ക്കാര് അറിയിച്ചിട്ടുണ്ട്. ഉത്സവകാലത്ത് സാമൂഹ്യ അകലം പാലിക്കുന്നതിന്റെ ഉത്തരവാദിത്വം വ്യാപാര സ്ഥാപനങ്ങള്ക്കാണ് നല്കിയിട്ടുള്ളത്. കടകളുടെ പ്രവര്ത്തന സമയം രാവിലെ 7 മുതല് രാത്രി 9 മണി വരെ നിജപ്പെടുത്തിയിരിക്കുന്നു. 25 ചതുരശ്ര അടിയില് ഒരാള് എന്ന നിലയില് ആയിരിക്കണം കടകളില് പ്രവേശനം നല്കേണ്ടത് എന്നാണ് പറയുന്നതെങ്കിലും ഇത് കുടുംബമായി ഷോപ്പിങ് നടത്തുന്ന ഉത്സവകാലത്ത് തെല്ലും പ്രായോഗികമായി കാണുന്നില്ല. ഹോം ഡെലിവറി സൗകര്യങ്ങള്ക്കാണ്, അകത്തിരുന്ന് ഭക്ഷണം കഴിക്കുന്നതിനെയല്ല സര്ക്കാര് പ്രോത്സാഹിപ്പിക്കുന്നത്. കടകളില് പ്രവേശനത്തിന് അനുമതി നല്കുന്നത്, ആദ്യ ഡോസ് വാക്സിന് എങ്കിലും സ്വീകരിച്ചവരോ, 72 മണിക്കൂറിനുള്ളില് ആര്ടി പിസിആര് നെഗറ്റിവ് ഫലം ലഭിച്ചവരോ, ഒരു മാസത്തിനുള്ളില് കൊവിഡ് ബാധിച്ച് രോഗമുക്തി നേടിയവരോ ആയിരിക്കണമെന്ന് സര്ക്കാര് ആഗ്രഹിക്കുന്നു. ഇത് അഭികാമ്യമാണെങ്കിലും വാക്സിനേഷന് വര്ധിപ്പിക്കാനായാല് മാത്രമേ ഇത്തരം തീരുമാനങ്ങള് ജനങ്ങള്ക്കു കൂടി സ്വീകാര്യമാകൂ. കൊവിഡ് മഹാമാരിക്കെതിരേ പ്രതിരോധം സൃഷ്ടിക്കുന്നതില് തുടക്കം മുതല് കൃത്യമായ നടപടികളുമായി മുന്നോട്ടുപോയ സംസ്ഥാനമാണ് കേരളം. എങ്കിലും വിവിധതരം പരിമിതികളും വെല്ലുവിളികളും സംസ്ഥാനത്തിന് നേരിടേണ്ടിവന്നിട്ടുണ്ട്. ജനസാന്ദ്രതയില് മുന്നിട്ടുനില്ക്കുന്ന കേരളമാണ് ജീവിതശൈലി രോഗങ്ങളുടെ തലസ്ഥാനമായി അറിയപ്പെടുന്നത്. ആ പരിമിതികള് മനസ്സിലാക്കി മാസ്ക് ധരിക്കാനും സാമൂഹിക അകലം പാലിക്കാനും ജനങ്ങള് തയാറായപ്പോള്, ടെസ്റ്റുകള് നടത്തിയും സമ്ബര്ക്കപ്പട്ടിക തയാറാക്കി നിരീക്ഷിച്ചും ആരോഗ്യവകുപ്പ് അധികൃതരും മുന്നില് നിന്നു. കേരളത്തില് ജനസംഖ്യയുടെ പകുതിയിലധികം പേരെയും ആദ്യഘട്ടത്തില് രോഗം പിടിപെടാതെ കാത്തുസൂക്ഷിച്ചെങ്കില്, ആ മികവാണ് രണ്ടാം തരംഗത്തിലും മൂന്നാം തരംഗത്തിലും നമുക്ക് ഭീഷണിയായി നില്ക്കുന്നത്. 56 ശതമാനത്തോടടുപ്പിച്ച് ആളുകള്ക്ക് രോഗം പിടിപെടാതെ സംരക്ഷിക്കുക എന്നതാണ് ഇപ്പോള് കേരളം നേരിടുന്ന വെല്ലുവിളി. അക്കാരണം കൊണ്ടാണ് ദൈനംദിന രോഗികളുടെ എണ്ണം മറ്റു സംസ്ഥാനങ്ങളെ അപേക്ഷിച്ച് ഉയര്ന്നുനില്ക്കുന്നത്. മുഴുവന് ജനങ്ങള്ക്കും വാക്സിന് നല്കുക എന്നതാണ് എല്ലാ ഭരണകൂടങ്ങളും ആഗ്രഹിക്കുന്നത്. എന്നാല് അത് വാക്സിന്റെ ലഭ്യതയെ ആശ്രയിച്ചിരിക്കുന്നു. കേന്ദ്ര സര്ക്കാര് അനുവദിക്കുന്ന മുറയ്ക്ക് എത്തുന്ന വാക്സിനുകള് കാര്യക്ഷമമായി വിതരണം ചെയ്യുക എന്നതാണ് മറ്റൊരു വെല്ലുവിളി. മരണനിരക്ക് കുറഞ്ഞനിലയില് നിലനിര്ത്തുന്ന കാര്യത്തിലും ഓക്സിജന്, വെന്റിലേറ്റര് എന്നിവ രോഗികള്ക്ക് ലഭ്യമാക്കുന്ന കാര്യത്തിലും കേരളം പ്രകടിപ്പിച്ച മികവ് വാക്സിനേഷന്റെ കാര്യത്തിലും കുറച്ചൊക്കെ പ്രതിഫലിക്കുന്നുണ്ട്. സംസ്ഥാനത്ത് ഇതുവരെ 1.48 കോടി പേര്ക്ക് ഒന്നാം ഡോസും 62 ലക്ഷം പേര്ക്ക് രണ്ടാം ഡോസും നല്കിട്ടുണ്ട് എന്നതും ആശ്വാസകരമാണ്. എങ്കിലും എല്ലാവര്ക്കും വാക്സിന് നല്കുന്നതുവരെ കേരളത്തിന് വിശ്രമം പാടില്ല.